Tarybos sprendimas
2001 m. gegužės 14 d.
dėl Susitarimo tarp Jungtinių Amerikos Valstijų Vyriausybės ir Europos bendrijos dėl biurų įrangos ženklinimo energijos taupymo žymenimis koordinavimo sudarymo Bendrijos vardu
(2001/469/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 175 straipsnio 1 dalį, siejant su 300 straipsnio 2 dalies pirmos pastraipos pirmu sakiniu bei 3 dalies pirmąja pastraipa ir 300 straipsnio 4 dalimi,
atsižvelgdama į Komisijos pasiūlymą,
atsižvelgdama į Europos Parlamento nuomonę,
kadangi:
(1) Reikėtų patvirtinti 2000 m. gruodžio 19 d. Vašingtone pasirašytą Susitarimą tarp Jungtinių Amerikos Valstijų Vyriausybės ir Europos bendrijos dėl biurų įrangos ženklinimo energijos taupymo žymenimis koordinavimo.
(2) Įgyvendinimo peržiūra patikėta Susitarimu įsteigtai techninei komisijai.
(3) Kiekviena šalis paskyrė Vadybos subjektą. Bendrija savo Vadybos subjektu paskyrė Komisiją. Šalys abipusiu susitarimu gali iš dalies pakeisti Susitarimą ir priedus bei pridėti naujus priedus.
(4) Turėtų būti įdiegta atitinkama vidinė Bendrijos tvarka, kad būtų užtikrintas tinkamas Susitarimo veikimas. Būtina suteikti įgaliojimus Komisijai, padedamai Tarybos paskirto specialiojo komiteto, daryti tam tikrus techninius Susitarimo pakeitimus ir priimti tam tikrus sprendimus dėl jo įgyvendinimo. Visais kitais atvejais sprendimas turi būti priimamas įprasta tvarka,
NUSPRENDĖ:
1 straipsnis
Bendrijos vardu patvirtinamas Susitarimas tarp Jungtinių Amerikos Valstijų Vyriausybės ir Europos bendrijos dėl biurų įrangos ženklinimo energijos taupymo žymenimis koordinavimo, įskaitant jo priedus.
Susitarimo ir priedų tekstas pridedamas prie šio sprendimo.
2 straipsnis
Tarybos pirmininkas Bendrijos vardu perduoda Susitarimo XII straipsnio 1 dalyje numatytą pranešimą raštu [1].
3 straipsnis
1. Susitarimo VI straipsnyje numatytoje Technikos komisijoje Bendrijai atstovauja Komisija, kuriai padeda Tarybos paskirtas specialusis komitetas. Pasikonsultavusi su specialiuoju komitetu, Komisija vykdo Susitarimo V straipsnio 5 dalyje, VI straipsnio 1 bei 2 dalyse ir VIII straipsnio 4 dalyje nurodytą bendravimą, bendradarbiavimą, įgyvendinimo priežiūrą ir siunčia pranešimus.
2. Rengdama Bendrijos poziciją dėl Susitarimo C priede pateiktų specifikacijų ir biuro įrangos sąrašo pakeitimų, Komisija atsižvelgia į bet kokią Europos bendrijos energijos žvaigždės tarybos (ECESB), minimos siūlomo Europos Parlamento ir Tarybos reglamento dėl Bendrijos biurų įrangos ženklinimo energijos taupymo žymenimis programos 8 ir 11 straipsniuose, nuomonę.
3. Bendrijos poziciją dėl Vadybos subjektų priimtinų sprendimų dėl Susitarimo C priede pateiktų specifikacijų ir biuro įrangos sąrašo pakeitimų, pasikonsultavusi šio straipsnio 1 dalyje nurodytame specialiajame komitete, nustato Komisija.
4. Visais kitais atvejais Bendrijos poziciją dėl Vadybos subjektų ar šalių priimtinų sprendimų, Komisijos siūlymu pagal Sutarties 300 straipsnį nustato Taryba.
Priimta Briuselyje, 2001 m. gegužės 14 d.